Összefoglalás a 12. tanulmányról
Vissza Egyiptomba

„Ők pedig mondának Jeremiásnak: Az Úr legyen ellenünk tökéletes és igaz tanúbizonyság, ha nem mind ama beszédek szerint cselekszünk, amellyel elküld téged mihozzánk az Úr, a te Istened.” (Jer 42,5.) 
Az elmúlt heti tanulmány Jeremiás próféta munkásságának záró szakaszához vezetett el. A város pusztulása és Babilon győzelme után azt gondolhatnánk, hogy mindenki levonta a megfelelő következtetést, de nem így volt. Sajnos a dráma még nem ért véget. A babiloni király Gedáliást tette tiszttartóvá a Júdeában maradtak felett, viszont oly kevesen voltak, hogy az ammoniták szemet vetettek rájuk. Ezt a veszélyt ugyan jelezte feléjük Jóhanán, de nem hittek neki. Ennek sajnos végzetes következménye lett az, hogy Ismael megölte Gedáliást és mindazokat, akik vele voltak, a népet pedig fogságba vitték. Ekkor Jóhanán és emberei megölték Ismaelt, a népet pedig kiszabadították és visszavitték szülőföldjére, de Betlehem közelében telepedtek le azzal a szándékkal, hogy elmenjenek Egyiptomba a káldeusoktól való félelem miatt. Ebben a feszült politikai helyzetben egyszer csak eszükbe jutott, hogy megkérjék az Urat, jelentse meg neki az utat, amelyen járjanak, és akár jó, akár rossz lesz az, hallgatni fognak az Úrnak, az Ő Istenüknek szavára. 

Jeremiás próféta által az Úr egyértelmű és világos kijelentést adott arra vonatkozólag, hogy ha otthon maradnak, megvédi őket, de ha Egyiptomba mennek, utánuk ereszti a káldeusokat, és ott halnak meg. Mindezek hátterében pedig az Isten szemében utálatos bálványimádás húzódott meg, egészen pontosan az „ég királynőjének” (Szemirámisznak) imádása, amelyet már Júda földjén is gyakoroltak az asszonyok. Egyiptom pedig szabad utat adott a pogány istentiszteletek irányába. Jeremiás hiába figyelmeztette őket, hogy ne bízzanak az idegen hatalmakban. Ez a nép, amelynek csak ősei éltek Egyiptomban, vágyott arra, hogy ott élhessen „békességben és biztonságban”, mert azt tartották, hogy amíg az ég királynőjét imádták, addig megvolt mindenük. Ennyire nem bíztak már az Úrban. Szinte érthetetlen, hogy akkor mégis miért kérdezték meg, ha már egyébként is tudták, hogy mit akarnak tenni. Talán azt gondolták, hogy az Úr majd Egyiptomba küldi őket, hiszen ezt már egykor megtette Jákobbal és családjával, most viszont határozottan tiltotta ettől őket.

Mi is meg szoktuk kérdezni az Urat olykor, hogy mit tegyünk. Figyeljük csak meg, nem lapul-e ott olyankor a lelkünk mélyén egy már előre eldöntött szándék, ami bennünket is Egyiptom húsos fazekai és jóléte felé vonz. Júda maradéka Egyiptomba ment. Jeremiást ugyan hazugnak mondták, Bárukot megvádolták, de magukkal vitték őket is. Az Úr ott is szólt a néphez Jeremiás által, de bármit is mondott végzetük felől, az egyiptomi istenek, az értéktelen bálványok rávették őket arra, hogy az igazságot ne ismerjék fel. Lehet, hogy  bennünket is megkörnyékeznek a világ szokásai, hagyományai, ünnepei, mint értéktelen bálványok, hogy kövessük őket az igazság félretétele árán is, bár a prófétaság Lelkének írásait könyves polcainkon őrizgetjük, talán még olvassuk is, értelmünk mégsem látja tisztán és élesen a világos igazságot. A mi védelmünk is csupán az Isten iránti engedelmességből fakad. Jézus nem világi jólétre hívott el, hanem az Ő követésére. Rendeljük hát alá érzelmeinket és szenvedélyünket az Úr akaratának! Segítsen ebben minket a Jó Isten! Ámen!

